CELEX: 32021D2197
Language: lt
Date: 1639353600000
Title: Tarybos sprendimas (BUSP) 2021/2197 2021 m. gruodžio 13 d. kuriuo iš dalies keičiamas Sprendimas (BUSP) 2020/1999 dėl ribojamųjų kovos su šiurkščiais žmogaus teisių pažeidimais priemonių

2021 12 13   
               
               
                  LT
               
               
                  Europos Sąjungos oficialusis leidinys
               
               
                  LI 445/17
               
            
         TARYBOS SPRENDIMAS (BUSP) 2021/2197
         2021 m. gruodžio 13 d.
         kuriuo iš dalies keičiamas Sprendimas (BUSP) 2020/1999 dėl ribojamųjų kovos su šiurkščiais žmogaus teisių pažeidimais priemonių
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į 2020 m. gruodžio 7 d. Tarybos sprendimą (BUSP) 2020/1999 dėl ribojamųjų kovos su šiurkščiais žmogaus teisių pažeidimais priemonių (1), ypač į jo 5 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2020 m. gruodžio 7 d. Taryba priėmė Sprendimą (BUSP) 2020/1999;
                  
               
                     (2)
                  
                  
                     2020 m. gruodžio 8 d. vyriausiojo įgaliotinio deklaracijoje Europos Sąjungos vardu dėl ES visuotinio sankcijų už žmogaus teisių pažeidimus režimo Sąjunga bei jos valstybės narės dar kartą patvirtino savo tvirtą įsipareigojimą visame pasaulyje propaguoti ir saugoti žmogaus teises. ES visuotinio sankcijų už žmogaus teisių pažeidimus režimu pabrėžiamas Sąjungos ryžtas stiprinti savo vaidmenį kovojant su šiurkščiais žmogaus teisių pažeidimais visame pasaulyje. Vienas iš Sąjungos strateginių tikslų yra užtikrinti, kad visi veiksmingai naudotųsi žmogaus teisėmis. Pagarba žmogaus orumui, laisvė, demokratija, lygybė, teisinė valstybė ir pagarba žmogaus teisėms yra Sąjungos ir jos bendros užsienio ir saugumo politikos pagrindinės vertybės;
                  
               
                     (3)
                  
                  
                     2021 m. kovo 2 d. Taryba priėmė Sprendimą (BUSP) 2021/372 (2), kuriuo į sąrašą buvo įtraukti keturi Rusijos piliečiai, susiję su šiurkščiais žmogaus teisių pažeidimais Rusijoje, įskaitant savavališkus suėmimus ir sulaikymus, taip pat plačiu mastu vykdomas sistemingas represijas, nukreiptas prieš taikių susirinkimų ir asociacijų laisvę, nuomonės ir saviraiškos laisvę;
                  
               
                     (4)
                  
                  
                     2021 m. kovo 22 d. Taryba priėmė Sprendimą (BUSP) 2021/481 (3), kuriuo į sąrašą buvo įtraukti 11 asmenų ir keturi subjektai, susiję su šiurkščiais žmogaus teisių pažeidimais Kinijoje, Korėjos Liaudies Demokratinėje Respublikoje (KLDR), Libijoje, Eritrėjoje, Pietų Sudane ir Rusijoje, įskaitant kankinimą, neteisminius nužudymus, priverstinį asmenų dingimą ir sistemingą priverčiamojo darbo naudojimą;
                  
               
                     (5)
                  
                  
                     Sąjungai didelį susirūpinimą tebekelia tai, kad įvairiose pasaulio šalyse vykdomi šiurkštūs žmogaus teisių pažeidimai, pavyzdžiui, kankinimas ir kitoks žiaurus, nežmoniškas ar žeminantis elgesys ar baudimas, neteisminės, sumarinės ar savavališkos egzekucijos ir nužudymai, kuriuos Ukrainoje, Sirijoje, Libijoje, Centrinės Afrikos Respublikoje (CAR), Sudane ir Mozambike įvykdė Rusijoje įsikūręs juridinio asmens statuso neturintis privatus karinis subjektas „Vagnerio grupė“;
                  
               
                     (6)
                  
                  
                     atsižvelgdama į „Vagnerio grupės“ veiklos tarptautinį aspektą ir sunkumą, taip pat į jos destabilizuojantį poveikį tose šalyse, Sąjunga mano, kad „Vagnerio grupės“ veiksmai kenkia bendros užsienio ir saugumo politikos tikslams, nustatytiems ES sutarties 21 straipsnyje, visų pirma tikslui įtvirtinti ir remti demokratiją, teisinę valstybę, žmogaus teises ir tarptautinės teisės principus pagal ES sutarties 21 straipsnio 2 dalies b punktą;
                  
               
                     (7)
                  
                  
                     atsižvelgiant į šias aplinkybes, į Sprendimo (BUSP) 2020/1999 priede pateiktą fizinių ir juridinių asmenų, subjektų ir organizacijų, kuriems taikomos ribojamosios priemonės, sąrašą turėtų būti įtraukti trys asmenys ir vienas subjektas;
                  
               
                     (8)
                  
                  
                     todėl Sprendimo (BUSP) 2020/1999 priedas turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo (BUSP) 2020/1999 priedas iš dalies keičiamas taip, kaip išdėstyta šio sprendimo priede.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. gruodžio 13 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 410 I, 2020 12 7, p. 13.
         
            (2)  2021 m. kovo 2 d. Tarybos sprendimas (BUSP) 2021/372, kuriuo iš dalies keičiamas Sprendimas (BUSP) 2020/1999 dėl ribojamųjų kovos su šiurkščiais žmogaus teisių pažeidimais priemonių (OL L 71 I, 2021 3 2, p. 6).
         
            (3)  2021 m. kovo 22 d. Tarybos sprendimas (BUSP) 2021/481, kuriuo iš dalies keičiamas Sprendimas (BUSP) 2020/1999 dėl ribojamųjų kovos su šiurkščiais žmogaus teisių pažeidimais priemonių (OL L 99 I, 2021 3 22, p. 25).
      
      
         
            PRIEDAS
            
               1.   
               Sprendimo (BUSP) 2020/1999 priedo A skirsnyje („Fiziniai asmenys“) pateiktas fizinių asmenų sąrašas papildomas šiais įrašais:
               
                            
                        
                        
                           Vardai, pavardės
                           (Perraša lotyniškais rašmenimis)
                        
                        
                           Vardai, pavardės
                        
                        
                           Identifikuojamoji informacija
                        
                        
                           Įtraukimo į sąrašą priežastys
                        
                        
                           Įtraukimo į sąrašą data
                        
                     
                           „16.
                        
                        
                           Dimitriy (Dimitry, Dmitri, Dmitry) Valerievich UTKIN
                        
                        
                           Дмитрий Валерьевич Уткин
                           (Rašyba rusų k.)
                        
                        
                           Pareigos: „Vagnerio grupės“ steigėjas ir vadas
                           Laipsnis: Pulkininkas leitenantas (rezervas)
                           Šaukinys: Vagner, Wagner
                           „Vagnerio grupės“ identifikacinis numeris: M-0209
                           Gimimo data: 1970 6 1 arba 1970 6 11
                           Gimimo vieta: Asbest, Sverdlovsko sritis, Rusijos TFSR (dabar Rusijos Federacija)
                           Pilietybė: Rusijos
                           Adresas: Pskovas, Rusijos Federacija
                           Lytis: vyras
                        
                        
                           Buvęs Rusijos karinės žvalgybos (GRU) pareigūnas Dimitriy Utkin yra „Vagnerio grupės“ steigėjas, atsakingas už „Vagnerio grupės“ samdinių dislokavimo įvairiose šalyse operacijų koordinavimą ir planavimą.
                           Eidamas „Vagnerio grupės“ vado pareigas, jis yra atsakingas už grupės įvykdytus šiurkščius žmogaus teisių pažeidimus, įskaitant kankinimą ir neteismines, sumarines ar savavališkas egzekucijas ir nužudymus.
                           Tai apima, be kita ko, atvejį, kai keturi „Vagnerio grupės“ nariai 2017 m. birželio mėn. Chomso muchafazoje (Sirija) mirtinai nukankino dezertyrą sirą. Buvusio „Vagnerio grupės“ nario teigimu, Dimitriy Utkin asmeniškai įsakė mirtinai nukankinti dezertyrą ir šį veiksmą nufilmuoti.
                        
                        
                           2021 12 13
                        
                     
                           17.
                        
                        
                           Stanislav Evgenievitch DYCHKO
                        
                        
                           Станислав Евгеньевич Дычко
                           (Rašyba rusų k.)
                        
                        
                           Pareigos: „Vagnerio grupės“ samdinys
                           Gimimo data: 1990 m.
                           Pilietybė: Rusijos
                           Lytis: vyras
                        
                        
                           Buvęs Stavropolio policijos darbuotojas Stanislav Dychko yra „Vagnerio grupės“ samdinys.
                           Kartu su kitais trimis „Vagnerio grupės“ samdiniais jis dalyvavo mirtinai nukankinant dezertyrą sirą 2017 m. birželio mėn. Chomso muchafazoje (Sirija).
                           Todėl jis yra atsakingas už šiurkščius žmogaus teisių pažeidimus Sirijoje.
                        
                        
                           2021 12 13
                        
                     
                           18.
                        
                        
                           Valery (Valeriy) Nikolaevich ZAKHAROV
                        
                        
                           Валерий Николаевич Захаров
                           (Rašyba rusų k.)
                        
                        
                           Pareigos: Centrinės Afrikos Respublikos (CAR) prezidento patarėjas saugumo klausimais
                           „Vagnerio grupės“ identifikacinis numeris: M-5658
                           Gimimo data: 1970 1 12
                           Gimimo vieta: Leningradas, Rusijos TFSR (dabar Rusijos Federacija)
                           Pilietybė: Rusijos
                           Lytis: vyras
                        
                        
                           Buvęs Rusijos valstybės saugumo (FSB) narys Valery Zakharov yra Centrinės Afrikos Respublikos (CAR) prezidento patarėjas saugumo klausimais. Jis yra itin svarbus asmuo „Vagnerio grupės“ vadovavimo struktūroje ir palaiko glaudžius ryšius su Rusijos valdžios institucijomis.
                           Užimdamas įtakingą poziciją CAR ir atlikdamas vadovaujamą vaidmenį „Vagnerio grupėje“, jis yra atsakingas už „Vagnerio grupės“ įvykdytus šiurkščius žmogaus teisių pažeidimus CAR, įskaitant neteismines, sumarines ar savavališkas egzekucijas ir nužudymus.
                           Tai apima, be kita ko, trijų Rusijos žurnalistų, už kurių saugumą buvo atsakingas Valery Zakharov, nužudymą 2018 m.
                        
                        
                           2021 12 13“
                        
                     
            
               2.   
               Sprendimo (BUSP) 2020/1999 priedo B skirsnyje („Juridiniai asmenys, subjektai ir organizacijos“) pateiktas juridinių asmenų, subjektų ir organizacijų sąrašas papildomas šiuo įrašu:
               
                            
                        
                        
                           Pavadinimas
                           (Perraša lotyniškais rašmenimis)
                        
                        
                           Pavadinimas
                        
                        
                           Identifikuojamoji informacija
                        
                        
                           Įtraukimo į sąrašą priežastys
                        
                        
                           Įtraukimo į sąrašą data
                        
                     
                           „5.
                        
                        
                           „Vagnerio grupė“ (angl. Wagner Group, dar žinoma kaip Vagner Group)
                        
                        
                           Группа Вагнера
                           (Rašyba rusų k.)
                        
                        
                            
                        
                        
                           „Vagnerio grupė“ – Rusijoje įsisteigęs juridinio asmens statuso neturintis privatus karinis subjektas, įsteigtas 2014 m. kaip organizacija, pakeitusi „Slavonic Corps“. Jai vadovauja Dimitriy Utkin, o finansuoja Yevgeny Prigozhin. „Vagnerio grupė“ finansuoja ir vykdo savo operacijas steigdama vietos subjektus ir remiama vietos Vyriausybių.
                           „Vagnerio grupė“ yra atsakinga už šiurkščius žmogaus teisių pažeidimus Ukrainoje, Sirijoje, Libijoje, Centrinės Afrikos Respublikoje (CAR), Sudane ir Mozambike, įskaitant kankinimus ir neteismines, sumarines ar savavališkas egzekucijas ir nužudymus.
                        
                        
                           2021 12 13“